《壶中天慢 李易安酴醾春去小影》
清代·庄棫

酴醾开候。早春光过了，芳时难觏。手折花枝将面映，天气恼人依旧。

讶粉成团，疑冰簇水，好景须将就。销魂鬓影，轻衫红晕罗袖。

山馆此日闲情，词翻玉井，似莺簧微溜。我亦工愁簪笔久。

自卷珠帘清昼。一样婵娟，者般憔悴，空把闲情逗。

日长人静，闭门清簟相守。

作者简介：庄棫（1830——1878 ），字中白，一字利叔，清代词人，学者，号东庄，又号蒿庵。丹徒人，生于道光十年（1830）。光绪四年（一八七八）卒。享年四十九岁。著有《蒿庵遗稿》，词甲、乙稿及补遗附焉。